WANDEL IN SY SPORE - Afrikanervolksparty
Gepubliseer op 09 Februarie 2020 | Geskryf deur Hannes Ollewagen | | | Trefslae: 183
Die feit dat ons besef dat geen mens sondeloos voor God is nie is nie ‘n verskoning dat ons nie die pad van heiligmaking in die voetspore van Christus moet navolg nie. Hy het nie gekom om regverdige, sondelose mense hier op aarde te kom opspoor en hulle as “goeie mense” hemel toe te neem en die orige in hul sondige toestand te los om te vergaan nie. “Ek het nie gekom om regverdiges te roep nie, maar sondaars tot bekering.” (Luk. 5:32). Hy het nog minder gekom om aan sondaar te kom vertel dat hulle rustig in hul sondes kan voort leef! Maar veel eerder om hulle van hul sonde te bekeer. Hy het gekom om die sonde van die wêreld weg te neem! “…Dáár is die Lam van God wat die sonde van die wêreld wegneem!.” (Joh. 1:29). Hy wil sondaars weg lei uit ‘n lewe van sonde. Hy wil sondaars weg lei van hul sondige lewensweg wat na die verderf lei en hul die weg wys wat na die lewe lei. Hy nooi ons daarom uit om agter Hom aan te loop in hierdie lewe omdat Hy die weg na saligheid ken. Daarom kan ek vandag vir u met volle versekering sê – Volg Hom, want Hy is die weg, die waarheid en die lewe. “…Ek is die weg en die waarheid en die lewe; niemand kom na die Vader behalwe deur My nie.” (Joh. 14:6).